Пазакласнае мерапрыемства

“Любіце, ведайце і шануйце родную мову!”

(для вучняў 7-8 класаў)

**Мэта:** выхаванне ў вучняў нацыянальнай самасвядомасці праз асэнсаванне нацыянальных каштоўнасцей, праз любоў да роднай мовы.

**Задачы:**

1. Развіваць цікавасць навучэнцаў да вывучэння роднай мовы.
2. Вызначаць і падтрымліваць творчы патэнцыял вучняў.
3. Узбагачаць беларускамоўны слоўнікавы запас дзяцей.
4. Выхоўваць любоў і павагу да роднага беларускага слова.

**Абсталяванне:**мультымедыйны праектар, відэаматэрыялы, прэзентацыйны матэрыял.

**Вядучы**:

- Добры дзень!

Я рада сёння вітаць усіх знаўцаў роднай мовы, што сабраліся ў зале.

(На фоне музыкі чытае верш)

Вы паслухайце родную мову:

Жаўруковаю песняй звініць…

Колькі фарбаў, адценняў у слове!

Як пявуча ліецца-гучыць!

Васількамі, рамонкамі шэпча

У квяцістых, раздольных лугах.

Гулкім рэхам гамоніць у зарэччы,

Салаўінаю трэллю ў гаях.

То шчымліва, журботна галосіць,

То вясёлкай над борам плыве.

Так у госці ласкава запросіць,

Так бяседу гасцінна вядзе!

Хай іскрыцца пад сонцам вясеннім,

Спелым коласам нівы шуміць!

У карагодзе кружыць вясельным

Веру, мова мая – будзе жыць!

Мілагучная і ласкавая!

Не згубілася ў цемры вякоў.

Мой святы пасаг, мая спадчына –

Мова родная, мова бацькоў!

**Вядучы**: Гэтымі цудоўнымі радкамі пра родную мову беларускай паэткі Лідзіі Полазавай мы пачынаем нашу віктарыну.

Веру ў тое, што ўдзел у нашым моўным спаборніцтве прымаюць тыя, хто шануе, любіць і ведае родную мову.

Давайце пазнаёмімся з імі.

(Прадстаўленне каманд)

(Прадстаўленне членаў журы)

**1 тур “Конкурс капітанаў”**

(За 15 хвілін да пачатку гульні капітанам была дадзена тэма для выступлення. Напрыклад. “Авалодваючы мовай, мы вучымся думаць”. (Прыклады тэм: “Свядомасць наша будуецца сродкамі мовы”. “Мова – адна з асноўных прымет нацыі”. “Мова – цвет духоўнага жыцця народа”).

**Заданне 1**.

Падрыхтаваць вуснае выказванне на прапанаваную тэму. Рэгламент выступлення – да 40 секунд.

(Журы ўлічвае змястоўнасць выступлення, паўнату раскрыцця тэмы. А таксама ўлічваюцца маўленчыя памылкі і прытрымліванне рэгламенту. Максімальная колькасць балаў – 4).

Калі членамі журы падлічваюцца балы, удзельнікам і балельшчыкам прапануецца відэапаўза “Цудоўная беларуская мова”

(працягласць – 2 хвіліны).

Абвяшчаюцца вынікі. На слайдзе з’яўляецца інфармацыя аб колькасці балаў, атрыманых капітанамі для сваіх каманд.

**Вядучы:** Родная мова мае вялікае значэнне для кожнай нацыі, кожнага народа, бо няма народа без мовы, няма мовы без яе носьбіта. І мы, беларусы, не выключэнне. Нам у спадчыну засталася ўнікальная мова – жывая і мілагучная, песенная і паэтычная, старажытная і сучасная. Чалавек лічыцца высокаадукаваным, калі ён правільна выказвае свае думкі, будуе сказы, у словах правільна ставіць націск. Наступны тур нашай віктарыны так і называецца: “Гавары на роднай мове правільна”.

**2 тур “Гавары на роднай мове правільна”**

(Камандам раздаюцца заданні.)

**Заданне 2.**

Паставіць націск у словах:

адзінАццаць, алфавІт, бульбЯны, вЫпадак, грамадзЯнін, дачЫста, дзЕяч, дыспансЕр, зАгадзя, занЯтасць, ільнянЫ, індУстрыя, крапівА, малЕнькі, мАркетынг, мАрмур, мЫсленне, мышлЕнне, назвАны, вУсы, рубЕль, стАтуя, спІна, сівЫ, садавінА, кулінАрыя, фартУх, хрысціЯнін, цаглЯны, імЯ.

(На выкананне задання – 2 хвіліны. За кожны правільна вызначаны націск у слове – 0,2 бала. Максімальная колькасць балаў – 6. Выкананыя заданні аддаюцца журы. Падлічваюцца балы. Улічваецца правільнасць выканання задання і прытрымліванне рэгламенту. Калі час, затрачаны на выкананне задання перабольшвае вызначаныя 2 хвіліны, налічваюцца штрафныя балы).

Пакуль падлічваюцца балы, вучням прапануецца паглядзець прэзентацыю “Прыгажосць беларускай мовы”.

Абвяшчаюццавынікі. На слайдзе насупраць каманд запісваюцца атрыманыя балы. Аб’яўляецца агульная колькасць балаў пасля двух тураў.

**Вядучы**: Сёння мы зноў убачым і адчуем, наколькі багатая, прыгожая, мілагучная, мудрая і самабытная беларуская мова. Жыццё не стаіць на месцы. Змяняецца час, змяняецца і мова. Многія словы ўжо выйшлі з актыўнага ўжытку або замяніліся на іншыя. Перад удзельнікамі стаіць нялёгкая задача, бо ім трэба даць тлумачэнне прапанаваным у заданні словам.

Наступны тур так і называецца “Старажытная мова – сучаснай аснова”.

**3 тур “Старажытная мова – сучаснай аснова”**

(Камандам раздаюцца заданні. На выкананне задання – 1,5 хвіліны)

**Заданне 3.**

Выбраць правільны адказ. (За правільна выбраны адказ – 1 бал. Максімальная колькасць балаў – 3).

**Пытанне1**: растлумачце значэнне слова аліва.

- гэта сучасны алей;

- гэта вечназялёнае дрэва (маслічная культура) або плод гэтага дрэва;

- гэта змазачнае масла.

**Пытанне 2**: растлумачце значэнне слова каласавік.

- гэта колас, выраслы на мяжы;

- гэта ранні баравік, што вырас падчас каласавання жыта;

- гэта час уборкі збожжавых культур.

**Пытанне 3**: растлумачце значэнне слова пячыста.

- гэта пячная труба (комін);

- гэта страва, прыгатаваная з вялікіх кавалкаў мяса;

- гэта печыва (пячэнне), у цеста якога замест цукру дабаўляецца мёд.

Калі членамі журы падлічваюцца балы, удзельнікам і балельшчыкам прапануецца нумар мастацкай самадзейнасці. .

Абвяшчаюцца вынікі*.* На слайдзе насупраць каманд запісваюцца атрыманыя балы і агульная колькасць балаў пасля трох тураў.

**Вядучы**: Вельмі часта пры перакладзе з рускай мовы на беларускую ў вучняў узнікаюць пэўныя цяжкасці. А каб такіх цяжкасцей было найменш, неабходна часцей звяртацца да беларускага слова, чытаць на родная мове, узбагачаць свой слоўнікавы запас. Наступны тур называецца “Цяжкасці перакладу”.

**4 тур “Цяжкасці перакладу”**

(Камандам раздаюцца заданні. На выкананне заданне – 3 хвіліны)

**Заданне 4.**

Правільна перакладзіце сказы з рускай мовы на беларускую. (За правільна перакладзены сказ – 1 бал. Максімальная колькасць балаў – 4).

1. Будем ли мы стараться изучать свою культуру, свой язык? – Ці будзем мы старацца вывучаць сваю культуру, сваю мову?

2. Разве можно быть образованным человеком и не знать национального языка? – Хіба можна быць адукаваным чалавекам і не ведаць нацыянальнай мовы?

3. Человек, владеющий культурой речи, владеет нормами устного и письменного литературного языка. – Чалавек, які валодае культурай маўлення, валодае нормамі вуснай і пісьмовай літаратурнай мовы.

4. Тот, кто пренебрежительно относится к родному языку, к родному народу, не заслуживает внимания и уважения. – Той, хто грэбуе роднай мовай, родным народам (грэбліва ставіцца да роднай мовы, да роднага народа), не заслугоўвае ні ўвагі, ні павагі.

Калі ўдзельнікі выконваюць заданне, балельшчыкам прапануецца відэаматэрыял “Смак мовы”(3 хвіліны).

Пакуль журы падлічвае балы, удзельнікам і балельшчыкам прапануецца праслухаць верш пра родную мову, які прачытае падрыхтаваны вучань*.*

**Родная мова** 

Кажуць, мова мая аджывае   
Век свой ціхі: ёй знікнуць пара.   
Для мяне яна вечна жывая,   
Як раса, як сляза, як зара.   
Гэта ластавак шчабятанне,   
Звон світальны палескіх крыніц,   
Сінь чабору, і барвы зарніц,   
І буслінае клекатанне.   
Калі ж хто загадае: "Не трэба!" —   
Адрачэцца ад мовы народ, —   
Папрашу я і сонца, і неба:   
Мне не трэба ні славы, ні хлеба,   
Асудзіце на безліч нягод.   
Толькі месяцаў назвы пакіньце,   
Назвы родныя роднай зямлі,   
Пра якія з маленства ў блакіце   
Бор шуміць і пяюць жураўлі:   
Студзень — з казкамі снежных аблокаў,   
Люты — шчодры на сіні мароз,   
Сакавік — з сакатаннем і сокам   
Непаўторных вясновых бяроз,   
Красавік — час маланак і ліўняў,   
Травень — з першым каханнем, сяўбой,   
Чэрвень — з ягаднаю зарой,   
Ліпень — з мёдам,   
З пшаніцаю — жнівень,   
Спелы яблычны верасень,   
Светлы кастрычнік   
У празрыстасці чыстай, крынічнай,   
Лістапад — залаты лістапад,   
Снежань — першы густы снегапад...   
Ці плачу я, ці пяю,   
Ці размаўляю з матуляю —   
Песню сваю, мову сваю   
Я да грудзей прытульваю.   
*Пімен Панчанка*

Абвяшчаюцца вынікі. На слайдзе насупраць каманд запісваюцца атрыманыя ў чацвёртым туры балы і агульная колькасць балаў.

**Вядучы**: Пра нашу родную мову існуе нямала выказванняў і ў вершах, і ў прозе. Веру, што ўдзельнікі віктарыны добра ведаюць словы беларускіх пісьменнікаў аб роднай мове. А тыя выказванні, што спадабаліся найбольш, нават завучылі на памяць, бо наступны тур віктарыны называецца “Добрыя словы пра родную мову”.

**5 тур “Добрыя словы пра родную мову”**

(Ігракам прапануеццп паглядзець слайд-шоу з выказваннямі беларускіх пісьменнікаў пра родную мову)

**Заданне 5.** Адкажыце, хто сказаў гэтыя добрыя словы пра родную мову? Назавіце аўтара радкоў.

(У канвертах, якія прапануюцца камандам, цытаты пра мову, якія толькі што бачылі ігракі. Канвертаў столькі ж, колькі і слайдаў у паказанай прэзентацыі. Ігракі выбіраюць любы канверт. На выкананне задання – 30 секунд. Правільны адказ – 3 балы. Калі агучаны адказ каманды няправільны, то 2 балы можа зарабіць каманда - саперніца, якая першай дала правільны адказ).

Журы абвяшчае вынікі апошняга тура і агульную колькасць балаў, набраных камандамі пасля пяці тураў віктарыны.

Каманды ўзнагароджваюцца.

**Вядучы**: Нашы продкі – бацькі, дзяды і прадзеды – нямала зрабілі для таго, каб наша беларуская мова была прызнанай роўнай сярод іншых моў свету. Любіце, ведайце і шануйце мову свайго народа і ўмейце дасканала валодаць ёю.

Жадаю вам, любыя дзеці, заўсёдна

Любімаю мовай валодаць свабодна.

І каб па жыцці вам ішлося лягчэй,

Вы мову народа вучыце хутчэй.

Дадатак 1

Каб балельшчыкі не сумавалі, падчас выканання камандамі заданняў, ім можна прапанаваць конкурс на лепшага знаўцу беларускіх загадак.

1.Нішто не ляцела,

Нішто не спужала

А ўся затрымцела,

А ўся задрыжала. (Асіна)

2.Уздоўж дарогі сталі ў рад

Сёстры, нібы на парад,

* спаднічках белых, вузкіх,
* зялёных, пышных блузках. (Бярозкі)

3. Маленькая паненачка

Схавалася ў цянёк. Чырвоная сукеначка Усё просіцца ў раток. (Суніцы)

4.Усіх возіць, а сам пехатою ходзіць. (Конь)

5.Цэлы дзень у вадзе, а выходзіць сухой. (Гусь)

6.З “П” я пад тваёй пятою

Паскараю табе шлях.

З “М” зазвычай у героя

Горда ззяю на грудзях. (Педаль – медаль).

7. Пасажыраў поўна хата

Ўдалячынь імчыць.

“В” на “П” змяні –

У салдата ўбачыш на плячы.

(Вагон – пагон)

8.У бацькоў і ў дзетак усё адзенне з манетак. (Рыбы.)

9.У вадзе нарадзілася, а вады баіцца. (Соль.)

10.Кішэні не мае, а сонца хавае, страху не мае, але ад ветру ўцякае, вачэй не мае, а слёзы пралівае.(Хмара.)

11.Не есць, не п’е, а ходзіць і б’е. (Гадзіннік.)

12.З чаго пачынаецца ўрок? ( З гукаў).